বুদ্ধিবৃত্তির লড়াইয়ের সবচেয়ে শক্তিশালী হাতিয়ারটি একমাত্র মুসলমানদের হাতে। মহাশক্তিশালী সে হাতিয়ারটি মহান আল্লাহতায়ালার দেওয়া। সেটি পবিত্র কোরআন। মানুষের জন্য এর চেয়ে বড় নিয়ামত মহান আল্লাহতায়ালা থেকে আর কোন কালেই আসেনি। অথচ সবচেয়ে বড় খেয়ানত হচ্ছে সর্বশ্রেষ্ঠ সে নেয়ামতটির সাথে। নির্ভূল ঔষধ থাকা সত্ত্বেও যদি কোটি কোটি মানুষ ঔষধ সেবন না করার কারণেই মারা যায় তবে সেটি কি কম অপরাধ? অথচ সমগ্র মুসলিম বিশ্বজুড়ে সে অপরাধটাই হচ্ছে বিগত বহু শত বছর ধরে। এখন সে অপরাধ ছেয়ে গেছে সর্বত্র। অথচ আল্লাহতায়ালার কাম্য ছিল, তাঁর বিশ্বজুড়ে একমাত্র তাঁর দ্বীনেরই বিজয় আসবে। সে বিজয়ে তার ঈমানদার বান্দারা আনসার রূপে কাজ করবে। কিন্তু সেটি হয়নি। তারা বরং রাস্তায় নেমেছে এবং যুদ্ধ লড়ছে তার শত্রুপক্ষের সাথে কাঁধে কাঁধ মিলিয়ে। এভাবে মুসলিম দেশে ইসলামী বিধানের পরাজয় তো তাদের নিজেদের কামাই। মুসলিম ভূমি আজ ৫০ টিরও বেশী টুকরায় বিভক্ত তো তাদের রক্ত ও অর্থদানের ফলেই। আল্লাহর দ্বীনের সাথে এর চেয়ে বড় গাদ্দারী আর কি হতে পারে? এটিই কি মহান আল্লাহর আযাব নামিয়ে আনার জন্য যথেষ্ট নয়? বুদ্ধিবৃত্তিক লড়াইয়ের কাজে যা গুরুত্বপূর্ণ তা হলো তায়াক্কুল, তাফাক্কুর ও তাদাব্বুর। শুধু কোরআনের তেলাওয়াত বা পাঠ বাড়িয়ে সে লড়াই হয় না। যাদের মধ্যে বুদ্ধির প্রয়োগ (তায়াক্কুল) নেই, চিন্তার সামর্থ (তাফাক্কুর) নেই এবং গভীর বিচার-বিশ্লেষনের যোগ্যতা নেই, তাদের দ্বারা কি সভ্যতার নির্মাণ হয়? এব্যর্থতা ছেড়ে গেছে সমগ্র মুসলিম বিশ্বজুড়ে। ফলে তাদের দ্বারা মানবিকতায় সমৃদ্ধ একটি রাষ্ট্রিও গড়ে উঠছে না। সংখ্যায় প্রায় দেড় শত কোটি হলেও তাদের হাতে বাড়ছে না ইসলামের গৌরব। তারা আজ ৫০টির বেশী রাষ্ট্রের জন্ম দিলেও, কোন একটিকে নিয়েও কি গর্ব করা যায়?